Ungatsandza yini kufundza lesihloko ngalolulwimi: %%?
Yebo
Cha
LiBhayibheli Leliku-Internet
I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
Yebo
Cha
5 Ngemuva kwaloko, kwaba nemkhosi wemaJuda, futsi Jesu wenyukela eJerusalema.
2 Esangweni letimvu lelaliseJerusalema, kwakunelichibi, ngesiHebheru lelalibitwa ngekutsi yiBhethesda, futsi lalinemihubhe lesihlanu.
3 Kuyo, kwakulele bantfu labanyenti labagulako, timphumphutse, tinchute nalabakhubatekile.
4 ——
5 Kwakunalenye indvodza lebeseyigule iminyaka lengemashumi lamatsatfu nesiphohlongo.
6 Watsi Jesu nakayibona ilele, ati nekutsi beseyigule sikhatsi lesidze, watsi kuyo: “Uyafuna yini kuphila?”
7 Lendvodza yatsi kuye: “Mnumzane, kute umuntfu longangifaka kulelichibi nakutanyatanyiswa lamanti, futsi ngivame kutsi nangita kube khona longengcelelako.”
8 Jesu watsi kuyo: “Sukuma, utsatse luhlaka lwakho uhambe.”
9 Masinyane lendvodza yaphila futsi yatsatsa luhlaka lwayo yahamba.
Ngalelo langa kwakuliSabatha.
10 Ngako emaJuda atsi kulendvodza lebeseyiphilile: “Lamuhla liSabatha, awukavumeleki kwetfwala luhlaka.”
11 Kodvwa yawaphendvula yatsi: “Loyo longiphilisile utsite kimi: ‘Tsatsa luhlaka lwakho uhambe.’”
12 Ayibuta atsi: “Ngubani lomuntfu lotsite kuwe ‘lutsatse uhambe’?”
13 Kodvwa lendvodza beyingamati kutsi ungubani, ngobe Jesu abesasukile lapho ngenca yekutsi besekunesicumbi sebantfu kuleyo ndzawo.
14 Ngemuva kwaloko, Jesu wayikhandza ethempelini, watsi kuyo: “Buka sewuphilile. Ngako ungasaphindze wone khona ungetukwehlelwa ngulokubi kakhulu kunaloku.”
15 Lendvodza yahamba yatjela emaJuda kutsi iphiliswe nguJesu.
16 Ngako emaJuda amhlupha Jesu ngenca yekwenta letintfo ngeliSabatha.
17 Kodvwa watsi kuwo: “Babe solo usasebenta nanyalo, nami ngiyasebenta.”
18 Ngako emaJuda abesolo afuna kubulala Jesu, ngobe abengagcini ngekwephula liSabatha, kodvwa abephindze abite Nkulunkulu ngekutsi nguYise, atenta lolingana naye.
19 Jesu wawaphendvula watsi: “Ngicinisile, ngicinisile ngitsi kini: INdvodzana ayitenteli lutfo ngekwayo, kodvwa yenta kuphela loko lebona uYise akwenta. Ngobe nobe yini uYise layentako, neNdvodzana iyayenta.
20 Babe uyayitsandza iNdvodzana futsi uyikhombisa tonkhe tintfo latentako, utayikhombisa netintfo letinkhulu kunaleti kuze nitewumangala.
21 Ngobe njengobe uYise avusa labafile futsi abenta baphile, neNdvodzana iyabaphilisa labo lefuna kubaphilisa.
22 Babe akehluleli muntfu kodvwa konkhe kwehlulela ukuphatsise iNdvodzana,
23 kuze bonkhe bantfu bayihloniphe njengobe nje bahlonipha uYise. Longayihloniphi iNdvodzana akamhloniphi neYise lowayitfuma.
24 Ngicinisile, ngicinisile ngitsi kini: Umuntfu lova livi lami futsi amkholwe loyo longitfumile utawutfola kuphila lokuphakadze; ngeke ehlulelwe ngobe sewendlulile ekufeni waya ekuphileni.
25 “Ngicinisile, ngicinisile ngitsi kini: Sikhatsi siyeta, futsi sengiso nanyalo, lapho labafile batawuva livi leNdvodzana yaNkulunkulu nalabo labalilalele batawuphila.
26 Ngobe njengobe uYise anekuphila, neNdvodzana uyente yaba naloko kuphila.
27 Uyinike neligunya lekwehlulela, ngobe iyiNdvodzana yemuntfu.
28 Kunganimangalisi loku, ngobe sikhatsi siyeta lapho bonkhe labasemathuneni batawuliva livi layo
29 futsi baphume; labo labente lokuhle batawuvukela ekuphileni, labo labente lokubi bavukele ekwehlulelweni.
30 Kute intfo lengingayenta ngekwami; ngehlulela ngekwaloko lengikuva kuBabe; ngehlulela ngekulunga ngobe angifuni kwenta intsandvo yami, kodvwa ngifuna kwenta intsandvo yaloyo longitfumile.
31 “Nangabe kungimi ngedvwa lotifakazelako, bufakazi bami abusilo liciniso.
32 Kukhona lomunye longifakazelako, futsi ngiyati kutsi bufakazi bakhe buliciniso.
33 Nine nitfumele bantfu kuJohane, futsi ulifakazele liciniso.
34 Mine angibemukeli bufakazi lobuvela kubantfu, kodvwa loku ngikusho kuze nisindziswe.
35 Lomuntfu abesibane lesivutsako nalesikhanyako, futsi benifuna kujabula sikhashana ekukhanyeni kwakhe.
36 Mine nginebufakazi lobukhulu kunebaJohane, ngobe imisebenti Babe langitfume kutsi ngiyente, lokungulemisebenti lengiyentako, iyangifakazela kutsi ngitfunywe nguye.
37 NaBabe lokunguye longitfumile ufakazile ngami. Nine anizange nilive livi lakhe nobe nimbone;
38 nelivi lakhe alihlali kini, ngobe loyo lamtfumile animkholwa.
39 “Nihlola imiBhalo ngobe nicabanga kutsi kuphila lokuphakadze nitakutfola ngayo; kantsi ngiyo lena lefakaza ngami.
40 Nanobe kunjalo, anifuni kuta kimi kuze nitfole kuphila.
41 Mine angilwemukeli ludvumo kubantfu,
42 futsi ngati kahle kutsi animtsandzi Nkulunkulu.
43 Ngite ngeligama laBabe, kodvwa aningemukeli; kube kufike lomunye eta ngeligama lakhe benitamemukela.
44 Ningakholwa njani nangabe nidvumisana nodvwa futsi ningalufuni ludvumo loluvela kuNkulunkulu lokuphela kwakhe?
45 Ningacabangi kutsi ngitanimangalela kuBabe; munye umuntfu lonimangalelako, nguMosi, loyo lenetsembele kuye.
46 Ecinisweni, kube namkholwa Mosi nami benitangikholwa, ngobe yena wabhala ngami.
47 Naningakukholwa loko lakubhala, ningakukholwa njani loko lengikushoko?”
ssw_Latn zul_Latn cjk_Latn ssw_Latn kor_Hang ssw_Latn zul_Latn cjk_Latn ssw_Latn ssw_Latn ssw_Latn unk ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn